На основу чл. 38. став 5. Закона о удружењима („Сл.гласник РС“ бр 51/2009 и 99/2011-др.закон), Уредбе o средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС“, број16/18) и чл 48. Статута Градске општине Барајево - пречишћен текст („Сл. Лист града Београда“ бр. 30/2010) и чл. 3. Пословника о раду Већа Градске општине Барајево („Сл.лист града Београда“ бр 79/2016), Веће Градске општине Барајево, на седници одржаној 20.09.2018. године , доноси

**П Р А В И Л Н И К**

**о финансирању програма и пројеката од јавног интереса која реализују удружења средствима из буџета ГО Барајево**

 **ОПШТЕ ОДРЕДБЕ**

Члан 1.

Овим Правилником ближе се уређују услови, критеријуми, обим, начин и поступак доделе средстава, као и начин и поступак враћања средстава за подстицање програма или недостајућег дела средстава за финансирање програма (у даљем тексту: програм) које реализују удружења, а који су од јавног интереса за Градску општину Барајево.

Овај Правилник се не примењује на финансирање, односно суфинансирање програма које је уређено посебним законом и прописима донетим на основу тог закона.

Члан 2.

Одлуком о буџету Градске општине Барајево, за сваку буџетску годину, опредељују се средства за финансирање и суфинансирање програма и пројеката које реализују удружења.

Члан 3.

Право на доделу средстава или недостајућег дела средстава за подстицање програма и пројеката од јавног интереса имају удружења:

* која су регистрована на територији Градске општине Барајево и Града Београда, не краће од 6 месеци и уписана у регистар надлежног органа у складу са законом,
* која програме и пројекте претежно реализују на територији Градске општине Барајево , с тим да корисници морају бити претежно са подручја ГО Барајево, и
* која се не финансирају по другим основама из буџета Градске општине Барајево.

Члан 4.

На основу овог Правилника финансирају се програми и пројекти из области :

* социјална заштита,
* борачко-инвалидска заштита,
* заштита лица са инвалидитетом,
* друштвена брига о деци,
* заштита интерно расељених и избеглих лица,
* образовање,
* подстицање наталитета,
* помоћ старима,
* здравствена заштита,
* заштита и унапређење положаја Рома и Ромкиња,
* заштита и промовисање људских и мањинских права,
* наука,
* култура и очување културне баштине и развоја културно-уметничког стваралаштва,
* неговање историјских тековина,
* информисање,
* заштита животне средине,
* одрживи развој,
* развој старих заната,
* заштита и развој туристичких потенцијала,
* развој пољопривреде,
* заштита животиња,
* заштита потрошача,
* борба против корупције,
* хуманитарни програми и
* други програми у којима удружењa искључиво и непосредно следе јавне потребе.

**II ПОСТУПАК ЗА ДОДЕЛУ СРЕДСТАВА**

Члан 5.

Годишњи план расписивања јавних конкурса Веће Градске општине Барајево објављује најкасније до 31. јануара на званичној интернет страници ГО Барајево и доставља Kанцеларији за сарадњу са цивилним друштвом (у даљем тексту: Kанцеларија).

Годишњи план јавних конкурса садржи податке о даваоцу средстава, области, називу и планираном периоду расписивања јавног конкурсa (у даљем тексту: конкурс) и друге релевантне податке у зависности од врсте конкурса.

Члан 6.

Додела средстава за подстицање програма или недостајућег дела средстава за финансирање програма врши се на основу конкурса који расписује Веће Градске општине Барајево и оглашава на званичној интернет страници ГО Барајево и порталу е-Управа.

Приликом вредновања програма надлежни орган ће узети у обзир да ли је са удружењем у претходне две године раскинуо уговор због ненаменског трошења буџетских средстава.

Програм који се финансира или суфинансира из средстава буџета ГО Барајево мора бити реализован до краја текуће године.

Ако се на основу прихваћених пријава по конкурсима не искористе сва финансијска средства буџета планирана за пројекте из одређене области, јавни конкурс се може расписати и више пута.

Чл. 7.

Јавни Конкурс обавезно садржи:

* једну или неколико сродних области од јавног интереса;
* место и рок за подношење пријава;
* обим средстава која се додељују;
* субјекте који имају право на подношење пријава;
* преглед конкурсне документације коју је потребно доставити, уз попуњен образац предлога програма;
* трајање програма;
* ближа мерила и критеријуме чијом применом се врши вредновање пријављених програма;
* рок за доношење одлуке и начин објављивања одлуке;
* напомену да се неблаговремене и непотпуне и пријаве које нису предате на прописаном обрасу неће узети у разматрање.

Јавни конкурс може да садржи податак о максималном износу средстава која се додељују удружењу путем јавног конкурса за одређену област и податак о областима које имају приоритет у додели средстава.

Члан 8.

За спровођење конкурса Веће ГО Барајево образује Комисију за спровођење поступка јавног конкурса за финансирање пројеката невладиних организација (у даљем тексту: Комисија) и својим актом ближе уређује састав, број чланова, као и друга питања значајна за рад Комисије.

Комисију чине председник и 4 члана .

Задатак Комисије је да утврди услове за спровођење конкурса, припреми текст јавног конкурса, утврди ближе критеријуме за оцењивање пројеката/програма, разматра пристигле пријаве, врши бодовање и рангирање пројеката/програма, сачини извештај о реализацији конкурса, сачини предлог коначне ранг листе и предлог одлуке о избору пројеката/програма, као и друге задатке одређене Рещењем о фoрмирању Комисије.

Стручне и административне послове за потребе Комисије, обавља организациона јединица Управе ГО Барајево надлежна за друштвене делатности.

Чланови Комисије дужни су да потпишу изјаву да немају приватни интерес у вези са радом и одлучивањем Комисије, односно спровођењем конкурса (Изјава о непостојању сукоба интереса). Сукоб интереса постоји ако члан Комисије или чланови његове породице (брачни или ванбрачни друг, дете или родитељ), запослени или члан органа удружења које учествује на конкурсу или било ког другог удружења повезаног на било који начин са тим удружењем, или у односу на та удружења има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

У Комисију могу бити именована и лица представници стручне јавности.

Чланови Комисије не добијају накнаду за свој рад.

Члан 9.

Пријава са потребном документацијом подноси се Комисији из чл. 7. овог Правилника. Документација која се подноси:

1. Образац „Пријаве“
2. Образац „Предлог програма/пројекта
3. Образац „Буџет – наративни“
4. Образац „Буџет – табеларни“
5. Копија „Статута“ (чланови који се односе на циљеве и активности Удружења) оверена печатом Удружења и потписом заступника Удружења)
6. Извод из НБС – Принудна наплата

Надлежни органи по службеној дужности утврђују да ли је удружење уписано у регистар надлежног органа и да ли се, према статутарним одредбама, циљеви удружења остварују у области у којој се програм реализује.

Пријава се подноси у року који не може бити краћи од 15 дана од дана објављивања конкурса.

Подносиоци пријава, своје предлоге пројеката, попуњавају на српском језику, ћирилично писмо.

Пријавни образац, треба попунити јасно и прецизно, како би пријава могла да се процени на најбољи могући начин.

Пријава са потребном документацијом ( 2 штампана примерка и 1 електронски примерак) подноси се у затвореној коверти, на адресу ГРАДСКА ОПШТИНА БАРАЈЕВО, Светосавска 2, 11460 БАРАЈЕВО, са назнаком „ не отварати – Пријава на јавни конкурс“. Пријава се предаје на писарници ГО Барајево или доставља путем поште. Назив и адресу учесника конкурса потребно је назначити на полеђини коверте.

Благовременом пријавом се сматра пошиљка предата пошти најкасније до истека последњег дана утврђеног рока ( печат поште), без обзира на датум приспећа.

Неблаговремене и непотпуне пријаве, пријаве писане руком, непотписане и неоверене печатом, као и пријаве које нису у складу са условима јавног конкурса, неће бити разматране.

На једном конкурсу, једно удружење може учествовати са једним предлогом пројекта.

Члан 10.

Избор програма који ће се финансирати средствима буџета Градске општине Барајево (у даљем тексту: буџет) врши се применом следећих критеријума:

1) **референце програма**: бодује се област у којој се реализује програм, дужина трајања програма, број корисника програма, могућност развијања програма и његова одрживост;

2) **циљеви који се постижу**: обим задовољавања јавног интереса, степен унапређења стања у области у којој се програм спроводи;

3) **Економичност буџета, усклађеност буџета са планираним активностима и** **суфинансирање програма из других извора**: усклађеност буџета са планираним активностима, висина тражених средстава у поређењу са укупним обимом средстава на која се јавни конкурс односи; степен обезбеђености сопствених средстава или средстава из других извора.

4) **законитост и ефикасност коришћења средстава и одрживост ранијих програма**: ако су раније коришћена средства буџета, да ли су испуњене уговорне обавезе, капацитет и стручност управљачког тима, прецизно и детаљно приказан наративни буџет програма.

Прецизнија мерила и критеријуми биће дефинисани интерним актом Комисије .

Члан 11.

Комисија утврђује листу вредновања и рангирања пријављених програма у року који не може бити дужи од 30 дана од дана истека рока за подношење пријаве.

Листа из става 1. овог члана објављује се на званичној интернет страници ГО Барајево и на порталу е-Управа.

Учесници конкурса имају право увида у поднете пријаве и приложену документацију у року од 3 радна дана од дана објављивања листе из става 1. овог члана.

На листу из става 1. овог члана учесници конкурса имају право приговора у року од 5 дана од дана њеног објављивања.

О приговору одлучује Комисија у року од 5 дана од дана његовог пријема.

На Одлуку Комисије из става 5. овог члана може се изјавити жалба Општинском Већу у року од 8 дана од дана пријема Одлуке.

По истеку рока за приговор, односно по окончању поступка по приговорима, Комисија израђује Извештај о спроведеном јавном конкурсу и Предлог Одлуке о избору програма који ће се финансирати или суфинансирати из средстава буџета Општине и исте доставља Већу ГО Барајево.

Одлуку о избору програма доноси Веће ГО Барајево на основу Извештаја и предлога из претходног става у року који не може бити дужи од 30 дана.

Oдлука је коначна и објављује се на званичној интернет страници ГО Барајево и на порталу е-Управа.

Члан 12.

На основу Одлуке из претходног става, Председник ГО Барајево у име Општине закључује уговор о финансирању или суфинансирању реализовања програма од јавног интереса за Општину из буџета ГО Барајево, који садржи:

1. податке о уговорним странама ( име, адреса, ПИБ, лице овлашћено за заступање)
2. назив и садржину програма,
3. укупну вредност програма,
4. рок за реализацију програма,
5. права и обавезе уговорних страна,
6. износ средстава, начин обезбеђења и преноса средстава,
7. услове за раскид уговора,
8. начин решавања спорова и
9. друге одредбе.

**III КОРИШЋЕЊЕ СРЕДСТАВА И ПРАЋЕЊЕ РЕАЛИЗАЦИЈЕ ПРОГРАМА**

Члан 13.

Средства која се, у складу са овим Правилником, одобре за реализацију програма јесу наменска средства и могу да се користе искључиво за реализацију конкретног програма и у складу са уговором из чл. 11. овог Правилника.

Пренос средстава из става 1. овог члана врши се у складу са прописима којима се уређује пренос средстава и отварање рачуна корисника јавних средстава.

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена као и изјаву о непостојању сукоба интереса и интерни акт о антикорупцијској политици.

Члан 14.

Корисник средстава дужан је да у сваком моменту омогући надлежним одељењима Општинске управе ГО Барајево за друштвене делатности и финансије контролу реализације програма и увид у сву потребну документацију.

За програме чија је вредност одобрених средстава већа од 500.000,00 динара, корисник средстава је дужан да ангажује овлашћеног ревизора и достави ревизорски извештај.

Члан15.

Корисник средстава дужан је да доставља периодичне и завршне наративне и финансијске извештаје након завршетка реализације програма, односно најкасније до 15. јануара наредне године, уз достављање копија комплетне финансијске документације о утрошку средстава за реализацију програма.

Члан 16.

Прегледом финансијских извештаја надлежни орган утврђује да ли су буџетска средства наменски коришћена и да ли постоји рачуноводствена документација која указује на наменски утрошак истих.

Плаћања и издаци који нису у складу са уговорним обавезама и/или без припадајуће рачуноводствене документације неће бити признати, о чему се носилац програма обавештава писаним путем.

Корисник средстава на захтев надлежног органа доставља допуну и додатно објашњење навода изнетих у извештају у року од осам дана од пријема захтева надлежног органа за доставу допуне документације.

Члан 17.

У циљу праћења реализације програма, надлежни орган може реализовати једну или више мониторинг посета. Мониторинг посета може бити најављена или ненајављена.

За програме чије је трајање дуже од шест месеци и чија је вредност одобрених средстава већа од 500.000,00 динара, надлежни орган реализује најмање једну мониторинг посету у току трајања програма.

Члан18.

Надлежни орган израђује извештај о мониторинг посети из члана 16. овог Правилника у року од 10 дана од дана спроведене посете.

Поред извештаја из става 1. овог члана надлежни орган може израдити и препоруке за отклањање недостатака и рокове за њихову реализацију и упутити их кориснику средстава.

Члан 19.

Корисник средстава ће предузети све потребне мере у циљу избегавања сукоба интереса приликом коришћења наменских средстава и одмах по сазнању обавестити надлежни орган о свим ситуацијама које представљају или би могле довести до сукоба интереса, у складу са законом.

Сукоб интереса постоји у ситуацији у којој је непристрасно извршење уговорних обавеза било ког лица везаног уговором угрожено због прилике да то лице својом одлуком или другим активностима учини погодност себи или са њим повезаним лицима (чланови породице: супружник или ванбрачни партнер, дете или родитељ), запосленом, члану удружења, а на штету јавног интереса и то у случају породичне повезаности, економских интереса или другог заједничког интереса са тим лицем.

У случају утврђеног постојања сукоба интереса у спровођењу уговора, надлежни орган ће затражити од корисника средстава да без одлагања, а најкасније у року од 30 дана, предузме одговарајуће мере.

Члан 20.

Корисник средстава, у изузетним ситуацијама, може да тражи сагласност од надлежног органа ради прерасподеле средстава за реализацију планираних активности у оквиру одобреног програма најкасније до 01.септембра текуће године, уз услов да се одобрени и уговорени износ средстава за реализацију програма не мења и да постоје објективни разлози за измену.

Захтевом за прерасподелу средстава не може се тражити повећање расхода који се односе на људске ресурсе.

Прерасподела средстава се може извршити тек након добијања сагласности Већа и потписивањем анекса уговора са даваоцем средстава.

Члан 21.

Надлежни орган обавештава корисника средстава да ће покренути поступак за раскид уговора и повраћај средстава са припадајућом каматом уколико су неправилности такве природе да онемогућавају надлежни орган да утврди да су додељена средства наменски коришћена, односно ако утврди ненаменски утрошак средстава.

Члан 22.

Ако се приликом праћења реализације програма утврди ненаменско трошење средстава као и уколико корисник средстава не достави извештај у предвиђеном року, корисник средстава је дужан да добијена средства врати у року од 10 дана од дана раскида уговора о финансирању или суфинансирању и таквом кориснику се по новим конкурсима не могу додељивати средства из буџета Општине у наредне 3 године, рачунајући од године у којој није био поднет извештај у року, односно у којој је утврђено да је извршена злоупотреба или ненаменско коришћење додељених средстава.

Члан 23.

Надлежни орган изрaђује извeштaj о реализованој финансијској подршци програмима удружења из буџетских средстава у претходној календарској години.

Извeштaj из става 1. овог члана објављује се на званичној интернет страници надлежног органа и на порталу е-Управа.

Надлежни орган може спровести анализу успешности, квалитета и степена остварености циљева програма за која су додељена средства на конкурсу за доделу средстава, уколико оцени да би то довело до унапређења стања у одређеној области у којој се корисницима додељују финансијска средства.

**IV ПРЕЛАЗНЕ И ЗАВРШНЕ ОДРЕДБЕ**

Члан 24.

Даном ступања на снагу овог Правилника, престаје да важи Правилник о ближим критеријумима, начину и поступку доделе средстава или недостајућег дела средстава из буџета Градске општине Барајево за подстицање програма и пројеката од јавног интереса која реализују удружења („Службени лист Града Београда”, бр. 24/2017).

Члан 26.

Овај Правилник ступа на снагу осмог дана од дана објављивања у „Службеном листу Града Београда”.

Број: 06-36/2018-253 од 20.09.2018.године

 **ВЕЋЕ ГО БАРАЈЕВО**

**Председник**

**Слободан Адамовић**